Direkte Einflüsse vu de chinesischn Dynastien auf de Gengd  håd's schãu voam Christus seina Zeid gem. Nåch'm Dschingis Khan, am Mongoin, dea ålle mongolischn Vöikagruppm vaeint håd und aa China eignumma håd, und dem seina Yuan-Dynastie im 13. und 14. Joahundat håd de Ming-Dynastie vaãnlåsst, dass ma ungefäa duat, wo heid de Südgrenz vu da Innan Mongolei is, de Große Maua neich ãulegt. Unta da mandschuarischn Qing-Dynastie (17. Joahundat bis 1912) is d'Innare Mongolei in mearare Vawåitungseinheitn aufteud woan. In dera Zeid hãm de Mongoin ned vu oana vu de neich  gschåffenen Untaregionen in a ãndare reisn deafn. In da Qing-Zeid håd außadem d'gezüite Ãusiedlung vu Han-Chinesn in da Innan Mongolei und in da Mandschurei iahn Ãufãng ghåbt, wås mid ana Bedrohung vu de Russn zsãmmhängt. S'Lãnd håm si de neichn Siedla entweda afåch vu de Nomadn gnumma oda se hãm's påchd oda de mongolischn Adlign åkauft.